text: 17-årig fængslet efter bande-opgør
  17 december 2013 kl. 16.18
  En 17-årig mand fra Esbjerg med somalisk baggrund er tirsdag eftermiddag blevet varetægtsfængslet i fire uger i et lukket grundlovsforhør. Han sigtes for forsøg på manddrab efter et knivstikkeri i forbindelse med et bande-opgør i Kolding natten til lørdag.
  - Anholdelsen er sket på baggrund af oplysninger, som er kommet frem under vores efterforskning bl.a. ved afhøringer og tjek af video-overvågning, siger vicepolitikommissær Poul Steffensen fra lokalpolitiet til TV SYD.
  Mandag eftermiddag blev den 17-årige mand anholdt på bopælen i Esbjerg. 
  Knivstikkeriet fandt sted efter et større slagsmål på gaden foran diskotekerne i Jernbanegade i Kolding. I følge Sydøstjyllands Politi deltog omkring 70 somaliere og andre personer af arabisk afstamning.
  Dørene blev lukket ved dagens grundlovsforhør, da anklageren mente det var nødvendigt af hensyn tll politiets fortsatte efterforskning af, hvad der blev betegnet som bandeopgør mellem to grupper af udlændinge fra henholdsvis Kolding og Esbjerg.
  